钦定古今图书集成/方舆汇编/职方典/第1214卷 > 《九叹一首》刘向
## 钦定古今图书集成/方舆汇编/职方典/第1214卷 > 《九叹一首》刘向

“灵怀其不吾知兮，灵怀其不吾闻。”就《灵怀》之皇祖兮，
愬《灵怀》之鬼神。灵怀曾不吾知兮，即听夫谗人之谀
辞。余辞上参于天墬兮，旁引之于四时。指日月使延
照兮，抚招摇以质正。立师旷俾端词兮，命咎繇使并
听。兆出名曰《正则》兮，卦发字曰《灵均》。余幼既有此鸿
节兮，长愈固而弥纯。不从俗而诐行兮，直躬指而信
志。不枉绳以追曲兮，屈情素以从事。端余行其如玉
兮，述皇舆之踵迹。群阿容以晦光兮，皇舆覆以幽辟。
“舆中涂以回畔兮，驷马惊而横奔。执组者不能制兮，
必折轭而摧辕。断镳衔以驰骛兮，暮去次而敢止。路
荡荡其无人兮，遂不御乎千里。身衡陷而下沈兮，不
可获而复登。不顾身之卑贱兮，惜皇舆之不兴。出国
门而端指兮，方冀一寤而锡还。哀仆夫之坎毒兮，屡
离忧而逢患。九年之中不吾反兮，思彭咸之水游。惜
师延之浮渚兮，赴汨罗之长流。遵曲江之逶迤兮，触
石碕而衡游。波澧澧而扬浇兮，顺长濑之浊流。凌黄
沱而下低兮，思还流而复反。元舆驰而并集兮，身容
与而日远。舟櫂航以”潢濿兮，济湘流而南极。立江界
而长吟兮，愁哀哀而累息。情慌忽以忘归兮，神浮游
以高厉。志蛩蛩而怀顾兮，魂眷眷而独逝。叹曰：“余思
旧邦，心依违兮。日暮黄昏，嗟幽悲兮。去郢东迁，余谁
慕兮？谗夫党旅，其以兹故兮。河水淫淫，情所愿兮。顾
瞻郢路，终不返兮。”